Document ID: 31988R0805

*****
ΚΑΝΟΝΙΣΜΟΣ (ΕΟΚ) αριθ. 805/88 ΤΗΣ ΕΠΙΤΡΟΠΗΣ
της 25ης Μαρτίου 1988
για τροποποίηση των κανονισμών (ΕΟΚ) αριθ. 1105/68 και (ΕΟΚ) αριθ. 1634/85 όσον αφορά τα ποσά ενισχύσεων που χορηγούνται στο αποκορυφωμένο γάλα που προορίζονται για τη διατροφή των ζώων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 744/88 (2), και ιδίως το άρθρο 10 παράγραφος 3,
Εκτιμώντας:
ότι το άρθρο 2α του κανονισμού (ΕΟΚ) αριθ. 986/68 του Συμβουλίου της 15ης Ιουλίου 1968 που καθορίζει τους γενικούς κανόνες σχετικά με τη χορήγηση των ενισχύσεων για το αποκορυφωμένο γάλα και το αποκορυφωμένο γάλα σε σκόνη που προορίζεται για τη διατροφή των ζώων (3), όπως τροποποιήθηκε τελευταία από τον κανονισμό (ΕΟΚ) αριθ. 548/87 (4), καθορίζει τα απαραίτητα στοιχεία για τον καθορισμό των ενισχύσεων αυτών· ότι η παράγραφος 2 του εν λόγω άρθρου προβλέπει τη δυνατότητα τροποποιήσεως των ενισχύσεων κατά τη διάρκεια της γαλακτοκομικής περιόδου, σε περίπτωση αισθητής αλλαγής των προαναφερομένων στοιχείων·
ότι πράγματι η κατάσταση της αγοράς του αποκορυφωμένου γάλακτος και του αποκορυφωμένου γάλακτος σε σκόνη εξελίχθηκε σημαντικά από την αρχή της γαλακτοκομικής περιόδου 1987/88, εμφανίζοντας μια καλύτερη ισορροπία μεταξύ της προσφοράς και της ζήτησης· ότι θα πρέπει, συνεπώς, να προσαρμοστεί το επίπεδο των ενισχύσεων για να ληφθεί υπόψη αυτή η εξέλιξη, και ιδίως όσον αφορά την ενίσχυση στο αποκορυφωμένο γάλα· ότι θα πρέπει, συνεπώς, να τροποποιηθεί το άρθρο 1α παράγραφος 3 του κανονισμού (ΕΟΚ) αριθ. 1105/68 της Επιτροπής της 27ης Ιουλίου 1968 σχετικά με τις λεπτομέρειες χορηγήσεως των ενισχύσεων για το αποκορυφωμένο γάλα που προορίζεται για τη διατροφή των ζώων (5), όπως τροποποιήθηκε τελευταία από τον κανονισμό (ΕΟΚ) αριθ. 2721/87 (6), καθώς και το άρθρο 1 του κανονισμού (ΕΟΚ) αριθ. 1634/85 της Επιτροπής της 17ης Ιουνίου 1985 που καθορίζει την ενίσχυση που χορηγείται για το αποκορυφωμένο γάλα που προορίζεται για τη διατροφή των ζώων (7)· ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 1α παράγραφος 3 του κανονισμού (ΕΟΚ) αριθ. 1105/68, το ποσό «72,7 ECU» αντικαθίσταται από το ποσό «65 ECU».
Άρθρο 2
Στο άρθρο 1 του κανονισμού (ΕΟΚ) αριθ. 1634/85, το ποσό «7,27 ECU» αντικαθίσταται από το ποσό «6,50 ECU».
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Απριλίου 1988.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Μαρτίου 1988.

Labels: 2
17
19
6